Առաջին հարկի սենյակներից մեկում, որը վերածվել էր դասասենյակի, Մարոյի վեց աշակերտները կրկնում էին անձնական դերանունները և ձեռքի շարժումով ցույց էին տալիս համապատասխան անձին։ Ռըզա բեյի խնդրանքով Մարոն, հոկտեմբերից սկսած, արդեն մոտ երկու ամիս էր, ինչ ֆրանսերեն էր դասավանդում նրա երեխաներին, որոնց միացել էր նաև Թովմասը։ Դասերին չէր մասնակցում միայն տասներեք տարեկան Ալթանը, որը գերմաներեն էր սովորում դասատուի հետ և ազատվել էր երկրորդ լեզվի ուսումնասիրությունից։ Մարոն գոհ էր դրանից, քանի որ Ալթանը հակակրանք և ոչ պակաս բացահայտ արհամարհանք էր ցուցաբերում իր և Թովմասի նկատմամբ։